Siden maj har en særlig smitsom fiskevirus spredt sig på flere jyske dambrug, blandt andet det nordjyske dambrug Buderupholm Dambrug og Fiskesøer. Det er fiskevirussen IHN, der særligt rammer laks og ørreder. Udbruddet af fiskevirus har blandt andet betydet, at Fødevarestyrelsen har lavet restriktionszoner flere steder, hvor det har været forbudt at tage fangede fisk med sig fra stedet. Det er sket midt i højsæsonen, men nu bliver der lempet på reglerne. Fra lørdag lemper Fødevarestyrelsen reglerne, så lystfiskere igen kan fange fisk i virusramte zoner og tage dem med hjem. Lystfiskerne skal stadig desinficere deres fiskegrej efter hver fisketur i restriktionszonerne. Det er fortsat ikke tilladt at fjerne fisk fra put and take -søer i restriktionszonerne. -	Lystfiskerne må fra og med lørdag igen tage deres vildtfangede fisk med sig hjem fra restriktionszoner, når blot de sikrer sig, at fiskene bliver renset i hjemmet, så skyllevandet bliver afledt til kloak, siger Tim Petersen, der er souschef i Fødevarestyrelsen i en pressemeddelelse. Derudover skal lystfiskerne også sørge for at smide alt fiskeaffald ud som restaffald, så det går til forbrænding. Herunder er et kort over restriktionszonen i Nordjylland: Risiko for smittespredning vurderes at være minimal I øjeblikket er IHN-virus, der står for infektiøs hæmatopoietisk nekrose, konstateret hos seks dambrug og to put and take -søer i Danmark. I Nordjylland drejer det sig om Buderupholm Dambrug og Fiskesøer. Derudover er de smittede dambrug lokaliseret ved Stouby i Hedensted Kommune, Bylderup-Bov i Aabenraa Kommune, to ved Holsted og en ved Brørup i Vejen Kommune. Dambrugene er sat under offentligt tilsyn, hvilket betyder, at fisk, produkter og udstyr ikke må flyttes til og fra dambrugene. Det betyder også, at der er restriktioner, hvis man fisker i området omkring dambrugene, og det er disse restriktioner, der nu lempes. Det sker efter ønske fra Danmarks Sportsfiskerforbund, som har efterspurgt en konkret risikovurdering fra Fødevarestyrelsen med henblik på at lempe reglerne. -	Vi har nu resultatet af en konkret risikovurdering. Den viser, at vi har et grundlag for at lempe reglerne, for risikoen for smittespredning vurderes som minimal, når blot fiskerne følger de få, enkle krav, siger souschef Tim Petersen. IHN-virus er alvorlig for fisk og rammer primært laks og ørreder, men virussen er ufarlig for mennesker. Du kan læse mere om den aktuelle situation med IHN på Fødevarestyrelsens hjemmeside. Den 11. juni besøgte TV2 Nord Buderupholm Dambrug og Fiskesøer, som er ramt af IHN-virus. Se indslaget herunder:

Referat:
Fiskesygdommen IHN har i to måneder gjort fisketuren ekstra besværlig i zoner omkring flere jyske dambrug, blandt andet et i Nordjylland. Nu lemper Fødevarestyrelsen reglerne for lystfiskere.